《高楼一何峻赠刘侍御》
明代·皇甫汸

高楼一何峻，迢迢峻而都。百尺悬飞陛，八窗列交疏。

璇题像刻凤，游极类翔乌。信兹蓬莱境，旷哉仙人居。

夙龄茂文藻，委志讽诗书。台端既肃轨，河内亦承符。

解缨谢神武，税驾凌清虚。炎曦戒末垂，凉飙被广除。

徵声理丝竹，张燕集簪裾。嘉宾倾四座，丰膳出中厨。

灵妃递楚舞，双童扬吴歈。容成献琼醴，长房启玉壶。

一饮粲颜色，再饮葆令躯。愿言享黄发，荣名千载俱。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。